<classify> Mbali na kutoa kigezo hicho, pia kamati hiyo imetoa vigezo vingine kwa wale wanaotaka kuandaa mashindano hayo.Kwa mujibu wa taarifa kwa vyombo vya habari iliyotolewa jana na Mwenyekiti wa Kamati ya Miss Tanzania Juma Pinto, wadau wanaotaka kutuma maombi kwa ajili ya kuandaa shindano mwaka 2016 watume maombi hadi Novemba 30 mwaka huu.Pia alisema kuwa mashindano hayo yatakuwa ni ya mikoa tu, kwani hakutakuwa na mashindano ya ngazi ya vitongoji, wilaya wala kanda.Pinto ambaye pia ni Mwenyekiti wa Chama cha Waandishi wa Habari za Michezo Tanzania TASWA, alizitaja sifa za kuwa wakala wa Miss Tanzania ni kuwa na kampuni iliyosajiliwa na mamlaka husika ya Serikali.Sifa nyingine ni pamoja na kuwa na mtaji wa kutosha, lakini hawajasema ni kiasi gani cha fedha uwe nacho ndio uwe wakala wa shindano hilo ngazi ya mkoa. Pia sifa nyingine ni kuwa na uwezo wa kuandaa shindano katika ufanisi mkubwa na kuwa mstari wa mbele katika kukuza sanaa za utamaduni nchini.Wakala atakayepitishwa na Kamati ya Miss Tanzania atapaswa kujisajili Baraza la Sanaa la Taifa BASATA kabla hajapewa kibali cha kuandaa shindano.Wilaya za mkoa wa Dar es Salaam, Ilala, Kinondoni na Temeke zitapewa hadhi ya Kimkoa, ikiwa ni pamoja na Mkoa wa Elimu ya Juu. Basata hivi karibuni ililifungulia shindano la Miss Tanzania baada ya kulifungia kwa muda kutokana na kukiuka baadhi ya taratibu.  <topic>: MICHEZO 